O‘zbekiston qanday xalqaro hujjatlarga qo‘shiladi?

Tashqi ishlar vazirligi 2017-2020 yillar uchun Xalqaro shartnomaviy-huquqiy faoliyatni takomillashtirish bo‘yicha ish rejasini ishlab chiqdi. Loyiha NHTBT portalida joylashtirildi, deb xabar bermoqda Norma.uz.

 

Xalqaro munosabatlar sohasidagi ish 4 ta asosiy yo‘nalish bo‘yicha olib boriladi:

 

1 – O‘zbekistonning xorijiy mamlakatlar va xalqaro tashkilotlar bilan hamkorligining shartnomaviy-huquqiy bazasini inventarizatsiya va tanqidiy tahlil qilish.

 

2 – istiqbolli va amaliy jihatdan ahamiyatli halqaro shartnomalar va bitimlar hisobiga shartnomaviy-huquqiy bazani kengaytirish.

 

Tashqi iqtisodiy faoliyat sohasida quyidagi hujjatlarni qayd etish mumkin:
•  Bojxona taomillarini soddalashtirish va uyg‘unlashtirish to‘g‘risida konvensiya (Kioto, 1973 yil 18 may);
•  Xalqaro shartnomalarda elektron xabarlardan foydalanish to‘g‘risida BMT konvensiyasi (Nyu-York, 2005 yil 23 noyabr) ;
•  Sayohatlar uchun kontrakt bo‘yicha xalqaro konvensiya (Bryussel, 1970 yil 23 aprel).

 

Jismoniy va yuridik shaxslarga huquqiy yordam hamda hukuq va manfaatlarini himoya qilish sohasidagi muhim hujjatlar orasida 2002 yil 7 oktabrdagi Fuqarolik, oilaviy va jinoyat ishlari bo‘yicha huquqiy yordam va huquqiy munosabatlar to‘g‘risida Kishinev konvensiyasi, Nogironlar huquqlari to‘g‘risida BMT konvensiyasi (Nyu-York, 2006 yil 13 dekabr) mavjud.

 

Bundan tashqari, transport va tranzit, shuningdek atrof-muhitni muhofaza qilish va tabiatdan foydalanish sohasida qator xalqaro bitimlarni ratifikatsiya qilish rejalashtirilmoqda.

 

3 – davlatning xalqaro norma ijodkorligi faoliyatida faol ishtiroki. Bu maqsadlar uchun, jumladan, Jahon iqtisodiyoti va diplomatiya universiteti huzurida Xalqaro huquq sohasida tadqiqotlar markazini tashkil etish masalasi ishlab chiqiladi.

 

4 – xalqaro shartnomalarni hisobga olish va turkumlashtirish, shuningdek, zamonaviy AKT qo‘llagan holda tizimli ravishda ularni inventarizatsiya va monitoring qilishni ko‘zda tutadigan elektron ma'lumotlar bazasini barpo etish.

 

Eslatib o‘tamiz, loyiha muhokama bosqichida bo‘lib, u o‘zgartirilishi, to‘ldirilishi yoki rad etilishi mumkin.